**Kap 5: Ođđa áiggit Eurohpás ja Dánmárku-Norggas**

**Duogáš dieđut**

1600-lohku lea jáhkkimis dat čuohtelohku mii leamaš deháleamos ođđa máilmmi huksemis. Namuhit sáhttá Galilei ja Newton. Soai vuođđudeigga ođđaáigásaš luonddudieđa ja Descartes fas ođđaáigásaš filosofiija. Ollu fuomášumit ja teknologalaš reaiddut leat dán áigodagas riegáduvvon ja buoriduvvon ain gitta otná beaivái. Ođđa áiggiid ođastusat mielddisbukte sihke luonddudieđalaš, politihkalaš ja industriála revolušuvnnaid mat bohciidedje maŋŋá 1750 logu. Daid birra sáhttá lohkat Sápmi ja Máilbmi nuoraidskuvlla girjjiin.

Koloniseren leavai, ja Eurohpá riikkat gilvun ohce ođđa guovlluid ja eatnamiid vuollástit. Eurohpálaččat ledje gálvvuid ja dietnasa maŋis. Šlávagávppašeapmi lea okta ilgadis oassi dán historjjás. Ollu guovllut máilmmis šadde gillát ja ain gillájit koloniserema váikkuhusaid. Erenoamážit Afrihkká ja Amerihkká gillájedje ođđaássiid njoammudávddaid.

Miehtá Eurohpá ledje soađit ja eiseválddit sohte politihkalaš ja ekonomalaš fámuid alde. Ollugat fárregohte ja johte amas guovlluide go soađit Eurohpás ledje bistevaččat ja billisteaddji. Soađit dahke ahte riikkat huksejedje suodjalusteknologiija dainna ulbmiliin ahte vuoitit ja vuollástit ja doalahit fámu. Dát dagai ahte Eurohpás lei stuorra ovdamunni. Frankriika, Englánda, Vuolleeatnamat ja Ruoŧŧa ledje fámolaš riikkat Eurohpás dáid áiggiid. Sii ledje vuollástan stuorra guovlluid mat ledje vuođđun nášuvnnaid huksemiidda mat álge maŋŋil.

Go olmmošlohku ja gávppašeapmi lassánii, de šaddagohte maiddái gávpogat. Ruhta dagai dál vejolažžan bargagoahtit bálkká ovddas ja dinet ruđa. Ođđa teknologiija ja dárbbut bukte ođđa ealáhusaid nu mo ruvkedoaimmaid, mearraalbmáid ja hirsačuhppiid. Servodagat rivde go ollu olbmot johte ja muhtimin ihte báikkiide amas olbmot ođđa vieruin, dábiin ja amas ávdnasiiguin ja amas vugiin. Olbmot fuomášedje ja ohppe ođđa vugiid mo birget.

Risttalašvuođas lei fápmu ja stivrii olbmuid árgabeaivvi eallima. Noiddiid oaguheamit ja skuvllaid huksemat duođaštit risttalašvuođa fámu servodagain.

Dábálaš olbmuid árgabeaivi lei garra bargu jos galge birget. Eanaš olbmuin lei eanadoallu mas ledje muhtin šibihat. Bearrašiin ledje ollu mánát ja ássandálut ledje smávvá. Náittosdilli ja mánáid bajásgeassin lei guhkkin eret nu romantalaš go mii dávjá jáhkkit. Boarráseamos bárdni galggai váldit doalu badjelasas. Eará mánát galge guođđit ruovttu árrat ja ieža birget. Ollugat manne stuorra gávpogiidda ja olgoriikii. Muhtimat bargagohte reaŋgan dahje biigán dahje álggahedje gávppiid.

**ML06-S**

*Oahpahusa mihttomearri lea ahte oahppi galgá máhttit...*

* ovdandivvut Sámi ja Norgga servodatovdáneami váldoiešvuođaid 800-900 loguid rájes 1700-loguid loahpa rádjái, ja dárkileappot selvehit koloniserema Sámis, namalassii ránnáálbmogiid fásta ásaiduvvama Sápmái

**Guovddáš doahpagat dán kapihttalis:**

ruvkedoaibma, ruovdi, veaiki, silba, eiseválddit, gálvvut, stohpogálvvut, beahce- ja guossamuorat, hirsačuohppan, navigeren, mearraalmmái, šláva, plantáša, spižá, ráŋggášteapmi, árgabeaivi, jábálaš, servvolašvuohta,áigeguovdil, bivttasmállet,huksenmállet, bázzi

**Mo sáhttá álggahit dán kapihttala?**

1600-logus ovddiduvvojedje sámi gáktemállet, go dalle fidnegođii oastit láđđiid ja čiŋaid máŋgga ivnnis. Ruoktumet-girjjis leat gákteosiid namahusat dárkilit čilgejuvvon. Sáhttibehtet oahpahallat gáktenamahusaid, gárvodallat ja ivdnet gáktegovvosiid.

**Ávdnasat mat leat vuohkásat ceahkkelanjas kapihttala čađadettiin:**

Veaikeávdnasat, silbaávdnasat, ruovdeávdnasat, birccut ja boalut, iešguđetlágan máistagat, sárgunbáhpirat, ivnnit,

**Girjjit ohppiide:**

* Peterson, Hans: Ulven jager alene. Damm (Árgabeaivi ja ruvkedoaibma 1600-logus)
* Røsholdt, Ole: Jacob Gjøgler. Eide 1989. (Jacoba eallima birra Bergen-gávpogis 1500-logus)
* Stokke, Marit Kirsti: Nyeplet. Eide 1995. (Nealgi givssidii dávjá olbmuid geat elle 1600-logus)Ollu govat ja uhcán teaksta juohke siiddus. Govvagirji.
* Bayer, Ingeborg: Med slaveskip til Barbados. Samlaget 1979.
* Beecher Stowe, H: Onkel Toms hytte. (Girji lea čállon dan áigge go ain lei lohpi doallat šlávaid Amerihkás. Mii oahpásmuvvat Tomain ja su bearrašiin geat buohkat leat šlávat. Mii beassat lohkat mo sin eallin lei)

**Girjjit oahpaheddjiide:**

Aschehougs Norgeshistorie bd 5. Aschehoug.

Heatta/Skarvik: Ruoktumet. Davvi Girji

**Vástádusat**

**Vástádusat gažaldagaide s. 134**

1. Máistagat, lihtit, silkkit ja stohpogálvvut,
2. Silbba
3. Go sin riikkain eai leat ollu beahce- ja guossamuorat.
4. Fanasbargin. Go fatnasat šadde stuorát ja danne dárbbašuvvojedje eanet olbmot veahkkin fatnasiid alde.
5. Golliid, elfenčalámiid, máistagiid ja šlávaid.
6. Muorraláhtit, muorraoapmanat, sierra gievkkan, glásat, skáhpet, seaŋggat
7. Amsterdamii Vuolleeatnamiidda, ja muđui Eurohpái.
8. Sii bargagohte reaŋgan ja biigán rikkis gávpeálbmáid dáluin. Muhtin gánddat fidnejedje bargguid skiippaid alde mat johte miehtá máilmmi.
9. Barohkka.

**Kommentárat bargobihtáide s. 135**

1. Oahppit ja oahpaheaddjit sáhttet buktit skuvlii ávdnasiid ja čiŋaid mat leat dáhkkon silbbas, veaikkis ja ruovddis. (ruittut, čiŋat, reaiddut, basttet, niibbit,)
2. Speallu gávdno neahttasiiddus. Dan sáhttibehtet čálihit (áinnas A3 báhpiriid) ja deavdit ieža teavstta guoros sajiide. Ovdamearkkat hástalusaide: Dramatiseret šlávagávppašeami. Namut golbma sámi biktasa (gákti, beaska, gálssohat, gistát, goikkehat/nuvttohat, čázehat, barfi, vuoddagat, gállohat, čiehk`gahpir, sistegákti)Geahča almmuhusa s 121. Jorgal dan sámegillii.
3. Máistagat maid heive duktat: Karri (seaguhus ollu máistagiin. Indias), gurkemeie (Indias), safran (divraseamos máistta, Iran), bihppor (dábáleamos máistta, Malaysias ja Indonesias), kardemomme (Nepal, Thailand,Sri Lanka India), kanel (Sri Lanka), nellik (Indonesia),
4. **Dát báikkit galget merkejuvvot kártii**:

Amsterdam, Kappgávpot (Cape Town, Mátta-Afrihkás), Negapattam (Otná Tamil Nadu guovlu Indiarittus, nuorttabealde), Amboinasullui (Otná Ambon, Indonesias), Jakarta.

Ruovttuluotta: Kappgávpot (Cape Town) Ascencionsullot (Atlántta ábis), Amsterdam.

Buhtes kárta maid oahpaheaddji sáhttá čálihit ohppiide, gávdno neahttasiidduin.

1. Oahppit galggašedje dutkat ja ohcat govaiguin detáljjaid. Makkár vuojánat ja fievrrut ledje dan áigge? Barggut? Biktasat? Dálut?, Stohpogálvvut?